《次街口》
清代·汪洪度

万山落飞瀑，竞向清溪会。潆洄穿松杉，葱茜纷映带。

积石竦剑穿，百里无静濑。篙师惯歌啸，险绝了不碍。

攒霄排岩峦，幽异此中最。转惜险巇中，苍黄出烟霭。

渔火半明灭，海月上山背。家乡送别人，已隔青峰外。

作者简介：字于鼎，江南歙县人。诸生。著有《馀事集》。○于鼎诗，渔洋定其全集，歌行中赏其《建文钟》篇，云中有史笔，非苟作者，今集中不见此诗，可惜也。